**„МИСИЯ БЕЗОПАСНИ ПЪТИЩА“**

 „Мисия безопасни пътища“ е национална гражданска инициатива на Института за пътна безопасност, която има за цел да принуди държавните институции да доставят безопасна транспортна среда. Философията, която изповядваме е, че човек винаги ще допуска грешки, но целта е те да не водят до смърт или тежки наранявания. Това може да бъде постигнато чрез:

* **Нов закон** за движение по пътищата, който ясно и еднозначно да регламентира отговорността на доставчика на пътнотранспортната система. Изгражда се верига на отговорности която следва:
* **Системните проектанти (държавните институции)** са отговорни за дизайна, изпълнението и използването на пътнотранспортната система и по този начин са отговорни за нивото на безопасност в рамките на цялата система.
* **Участниците в движението** са отговорни за следването на правилата за използване на пътнотранспортната система, изготвени от системните проектанти.
* **Ако участниците в движението не успяват да се съобразяват** с тези правила поради липса на знание, възприемане или умения, то системните проектанти са задължени да вземат нужни последващи мерки, за да въздействат на това да няма загинали или ранени на пътя.
* **Извършване на институционална реформа** чрез обединяване на Държавна агенция „Безопасност на движението по пътищата“, Агенция „Пътна инфраструктура“ и Изпълнителна агенция „Автомобилна администрация“ в Държавна агенция „Пътна администрация“. Чрез тази нова структура за управление ще се приоритизира пътната безопасност като се достигнат необходимите нива на ефективно управление. Ще се намали значително административната тежест. Новата структура ще се превърне в първостепенен разпределител на бюджетни средства и ще бъде държавния орган, отговорен за състоянието на безопасността на цялата пътнотранспортна система.
* **Нормативно регламентиране** на извънсистемния контрол, установяване на стандарти за управление на риска от ПТП и въвеждане на отворена информационна система по безопасност на движението по пътищата ще дадат възможност създадените корупционни практики да ерозират и участниците в тях да бъдат осветлени. Законовото допускане до информацията на дейността на държавните институции в реално време е първата крачка за ограничаване на корупцията по нашите пътища.

**Екип на Института за пътна безопасност**